ડો. હિમાંશુ પંડ્યા. બહુ ઓછા એવા ડોક્ટરો હોય છે જેઓ એલોપથી દવાઓ ઉપરાંત આયુર્વેદના પણ જાણકાર હોય છે અને આયુર્વેદની દવાઓ લેવાની પણ સલાહ આપતા હોય છે. ડો. હિમાંશુભાઈ તેમાંના એક છે. 90 મિનિટના ખૂબ જ સરળતાપૂર્વકના વાર્તાલાપમાં તેમણે દર્દીની હોસ્પિટલ વિઝિટ બાબતમાં સુંદર વાત કરી, જેમાં જીવનમાં શું તકેદારી રાખવી જોઈએ, જેથી હોસ્પિટલમાં દાખલ થવાનો વારો ન આવે તેમ જ હોસ્પિટલમાં દાખલ થવું પડે તો ત્યાં શું કાળજી લેવી અને હોસ્પિટલમાંથી રજા મળ્યા બાદ ઘેર જઈને શું કાળજી રાખવી એ બધી જ વસ્તુ ખૂબ જ વિગતથી સમજાવી. કેવી રીતે વ્યક્તિ તંદુરસ્ત રહી શકે તે માટેની ખૂબ જ સામાન્ય, પણ મહત્ત્વની પ્રેક્ટિકલ વાતો સરળ ભાષામાં સમજાવી. ઘણી વાર આપને વિચાર થાય કે માંદગીમાં ઇમરજન્સી રૂમમાં જવું કે પછી અરજન્ટ કેરમાં જવું? તે માટે ડો. હિમાંશુભાઈએ સુવર્ણ સલાહ આપી કે જ્યારે દર્દનાં ચિહ્નો જીવલેણ જણાતાં હોય, જેવાં કે છાતીનો દુઃખાવો, કોમામાં જવું, શ્વાસ લેવાની તકલીફ થાય કે બેભાન થઈ જવું તેવા સંજોગોમાં વિલંબ કર્યા વિના તાત્કાલિક 911માં ફોન કરી એમ્બ્યુલન્સ બોલાવી લેવી અને ઇમરજન્સી રૂમમાં પહોંચી જવું. આવા સમયે ડોક્ટર, પરિવારના સભ્યો કે મિત્રો, પડોશી વગેરેની રાહ જોવામાં સમય બગાડવો નહિ. ઉપરાંત હેલ્થ ઇન્શ્યુરન્સ છે કે નહિ તેની પણ ચિંતા ન કરવી. દર્દની ગંભીરતા જોઈ એમ્બ્યુલન્સ નજીકની હોસ્પિટલમાં લઈ જશે. ત્યાર પછી જો સ્પેશિયલાઇઝ્ડ હોસ્પિટલની જરૂરિયાત હોય તો ત્યાંથી ખસેડી શકાશે. જો જીવલેણ દર્દ ન હોય, જેવા કે હાથ-પગના દુઃખાવા, પડવાથી સામાન્ય ઈજા થાય, લોહી નીકળવું, તાવ આવવો વગેરે દર્દમાં અરજન્ટ કેરમાં જઈ શકાય. તેમણે એ પણ સમજાવ્યું કે જો જીવલેણ દર્દ ન હોય તો ઇમરજન્સી રૂમમાં જવાને બદલે અરજન્ટ કેરમાં જવું, કારણ કે હોસ્પિટલ ઘણી ખર્ચાળ હોય છે. સામાન્ય રીતે હોસ્પિટલનું બિલ 1500 ડોલરથી વધુનું આવતું હોય છે.